Anton Ziolkovský

ThLic. **Anton Ziolkovský**, PhD. (* 18. december 1976, Spišská Nová Ves) je slovenský rímskokatolícky kňaz.

V rokoch 2009 až 2019 pôsobil ako výkonný sekretár Konferencie biskupov Slovenska. Z tejto pozície významne prispel k formovaniu verejných postojov Katolíckej cirkvi na Slovensku.

Od februára 2026 pôsobí ako ako generálny riaditeľ TV Lux. 

Pravidelne publikuje v periodikách, typicky v rubrike *Slovo kňaza* na ''Postoji'' či v Rádiu Lumen. Odborne tiež publikuje v časopise ''Nové Horizonty''.

## Život

### Raný život a štúdiá
Ziolkovský sa narodil v roku 1976 v Spišskej Novej Vsi. Po ukončení gymnázia v rodnom meste vyštudoval katolícku teológiu na Teologickom inštitúte v Spišskom Podhradí. V júni 2002 prijal z rúk biskupa Františka Tondru kňazskú vysviacku. Následne pôsobil ako kaplán v Kežmarku (Spišská diecéza).

V rokoch 2004 až 2008 študoval Ziolkovský postgraduálne v Ríme na Pápežskej Gregorovej univerzite a Pápežskej teologickej fakulte svätého Bonaventúru. V roku 2006 získal v Ríme licenciát z fundamentálnej teológie a v roku 2009 získal na Katolíckej univerzite v Ružomberku doktorát z didaktiky náboženskej výchovy. V Ružomberku aj pôsobil na Pedagogickej fakulte. 

### Výkonný sekretár KBS
Od 1. augusta 2009 do 31. júla 2019 zastával Ziolkovský pozíciu výkonného sekretára Konferencie biskupov Slovenska. Z tejto pozície sa výrazne podieľal na formovaní verejného pôsobenia Katolíckej cirkvi na Slovensku. Vystupoval ako jeden z hlavných koordinátorov jej vyjadrení k spoločenským a politickým otázkam, a rozšíril tradične úzky rámec úlohy sekretára, najmä v oblasti komunikácie s politickými aktérmi a médiami. Jeho pôsobenie bolo charakteristické presvedčením, že cirkev má legitímne miesto vo verejnom priestore, čo sa prejavilo v aktívnej účasti na diskusiách o hodnotových otázkach, legislatíve a vzťahoch medzi Katolíckou cirkvou a štátom.

Ziolkovského angažovanie vyvolávalo zároveň podporu aj kritiku. Kontroverziu vzbudili najmä niektoré jeho verejné vyjadrenia na sociálnych sieťach, vrátane poďakovania poslancom ĽSNS za podporu konkrétnej legislatívnej iniciatívy k sprísneniu interrupcií. Prispel tiež k formulovaniu aktívnejších postojov Katolíckej cirkvi k novým spoločenským javom, vrátane verejných diskusií o pochodoch LGBT+ a reakciách na ne zo strany cirkevného prostredia. Súčasne sa Ziolkovský významne zaslúžil o zlepšenie vzťahov Katolíckej cirkvi so židovskou obcou na Slovensku, najmä podporou symbolických gest zmierenia a dialógu.

### Pôsobenie v rokoch 2019 až 2026
Po odchode funkcie sekretára Konferencie biskupov Slovenska (2019) pôsobil Ziolkovský necelý rok ako rektor Kostola svätej Heleny v Trnave a okrem toho aj ako hovorca Trnavskej arcidiecézy. Aj v tomto období verejne komentoval slovenské politické dianie a správanie politikov, čo vyvolávalo verejnú diskusiu o miere angažovanosti cirkevných predstaviteľov vo verejnom priestore.

Od 3. októbra 2019 pôsobí Ziolkovský ako riaditeľ Katolíckeho biblického diela. Prednáša tiež fundamentálnu teológiu na Teologickej fakulte Katolíckej univerzity.

Od júla 2020 až do konca januára 2026 vykonával kňazskú službu vo farnosti Nová Lesná (Spišská diecéza).

### Pôsobenie v televízii
Už ako sekretár Konferencie biskupov Slovenska Ziolkovský pravidelne vystupoval v reláciách TV Lux (napr. *U Nikodéma* či *U Pavla* alebo ako celebrant svätých omší). Od roku 2020 bol nominantom KBS v televíznej rade TV Lux, ktorú viedol ako jej predseda.

Vo februári 2026 nahradil Tomáša Straku vo funkcii konateľa televízie a zároveň sa stal prvým generálnym riaditeľom televízie.

## Referencie

Kategória:Osobnosti zo Spišskej Novej Vsi
Kategória:Slovenskí rímskokatolícki kňazi
Kategória:Slovenskí publicisti
Kategória:Slovenskí hovorcovia
Kategória:Slovenské televízne osobnosti
Kategória:Konferencia biskupov Slovenska
Kategória:Absolventi Pápežskej univerzity Gregoriany
Kategória:Absolventi Katolíckej univerzity v Ružomberku
Kategória:Vyučujúci na Teologickej fakulte Katolíckej univerzity v Ružomberku
Kategória:Riaditelia televíznych staníc na Slovensku